天尊言：吾今所說，即是玉樞寶經。若未來世，有諸衆生，得聞吾名，但冥心默想作是念，言九天應元雷聲普化天尊，或一聲，或五七聲，或千百聲，吾即化形十方，運心三界，使稱名者，鹹得如意。十方三界，諸天諸地，日月星辰，山河草木，飛走蠢動，若有知若無知，天龍鬼神，聞諸衆生一稱吾名，如有不順者，馘首刳心，化為微塵。
天尊言：吾是九天貞明大聖，每月初六及旬中辛日，監觀萬天，浮遊三界。若或有人慾學道，欲希仙，欲逭九玄，欲釋三災，當命正一道士，或自同親友於樓觀、於家庭，於里社，釂水饋花，課誦此經，或一過，三五過，乃至數十百過，即得神清氣爽，心廣體胖。音盤。凡所希求，悉應其感。
天尊言：天瘟地瘟，二十五瘟。天蠱地蠱，二十四蠱。天瘵地瘵，三十六瘵。能誦此經，即使瘟㾮清淨，蠱毒消除，勞瘵平復。亦有其由，或者先亡復連，或者伏屍故氣，或者塚訟墓注，或者死魂染惹，或者屍氣感招。凡此鬼神，或悲思，或恚恨，牽連執證，並緣注射乘隙伺間，乃得其便。故此經者，上通三天，下徹九泉，可以追薦魂爽，超度祖玄，太上遣素車白馬大將軍以監之。
天尊言：世人慾免三災九橫之戹，即於靜夜稽首北辰。北辰之上，上有三台，其星並躔，形如雙目，疊為三級，以覆斗魁，是名天階。若人見之，生前無刑囚之憂，身後不淪沒之苦。斗中復有尊帝，二星大如車輪，若人見之，留形住世，長生神仙。歸命此經，投心北極，即有冥感。斗為天樞，中有天罡，在內則為廉貞，在外則為破軍。雷城十二門，並隨天罡之所指。罡星指丑，其身在未，所指者吉，所在者凶，餘位皆然。若人見之，壽可千歲。
此頁面最後編輯於 2018年9月10日 (星期一) 00:39。